รองนายกรัฐมนตรี เตรียมฟ้องสื่อฯ บางสำนักพาดพิงพรรคภูมิใจไทย พร้อมมั่นใจ ส.ส. ภูมิใจไทย ไม่มีจุดอ่อนให้ฝ่ายค้านอภิปราย
รองนายกรัฐมนตรี เตรียมฟ้องสื่อฯ บางสำนักพาดพิงพรรคภูมิใจไทย พร้อมมั่นใจ ส.ส. ภูมิใจไทย ไม่มีจุดอ่อนให้ฝ่ายค้านอภิปราย นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ว่า สิ่งที่โพสต์ลงใน Facebook ขอทุกคนอย่าไปตีความมากไม่มีนัยยะอะไร พร้อมยืนยันว่า นายกรัฐมนตรี ไม่ได้มีการสั่งห้ามในเรื่องใดเป็นพิเศษ ส่วนตัวทั้งโทรฯ และเขียนรายงานถึงผลการทำงานให้นายกรัฐมนตรีได้ทราบมาโดยตลอด ซึ่งนายกรัฐมนตรี ขอบคุณภายหลังมีการรายงานผลการทำงานทั้งหมด ดังนั้นส่วนตัวไม่มีความกังวลใดๆ และมีความสุขกับการทำงานในรัฐบาลชุดนี้มาโดยตลอด ไม่ใช่เฉพาะช่วงใดช่วงหนึ่งและเชื่อว่า นายกรัฐมนตรี ก็ไม่มีความกังวลใดๆ เช่นกัน ส่วนกรณีที่สื่อบางสำนักรายงานข่าวพาดพิงพรรคภูมิใจไทย ขณะนี้ได้มอบหมายให้ทนายความไปดำเนินการฟ้องร้องแล้ว เช่นเดียวกับใครที่ได้รับผลกระทบก็ไปดำเนินการตามกระบวนการยุติธรรม เพราะเป็นการกล่าวพาดพิงพรรคให้เกิดความเสียหาย ถือเป็นสิทธิ์ที่สามารถฟ้องร้องได้นายอนุทิน ยังมองถึงกรณีที่ นายธนาธร จึงรุ่งเรืองกิจ หัวหน้าพรรคอนาคตใหม่ ออกมาให้สัมภาษณ์ ถึงคำวินิจฉัยของศาลรัฐธรรมนูญวินิจฉัยให้ผลจากสมาชิกภาพ ส.ส.ว่า อยากให้ยึดประกาศในราชกิจจานุเบกษา ที่ห้ามวิพากษ์วิจารณ์คำวินิจฉัยของศาลรัฐธรรมนูญ ทุกคนจะต้องปฏิบัติตามกฏหมาย ซึ่งศาลรัฐธรรมนูญถือว่า เป็นกฏหมายสูงสุดของประเทศ ส่วนตัวไม่เชื่อว่า คนที่อาสาได้รับใช้บ้านเมืองและเป็นผู้แทนราษฎร จะออกมาเคลื่อนไหว หรือทำสิ่งใดให้กระทบกับบ้านเมือง เพราะทุกคนต้องรักชาติและเชื่อในสปิริทของนายธนาธร ว่าจะไม่ทำให้บ้านเมืองเกิดความเสียหายและเห็นว่าหากจะรับใช้บ้านเมืองจะอยู่ในจุดใดก็สามารถทำได้นายอนุทิน ยังระบุว่า ยังไม่มีการประสานในการหารือเรื่องการอภิปรายไม่ไว้วางใจระหว่างนายกรัฐมนตรีกับหัวหน้าพรรคร่วมรัฐบาล ส่วนการเตรียมการอภิปรายไม่ไว้วางใจขอดูหัวข้อก่อน เชื่อว่ารัฐมนตรีของพรรคหากไม่ได้ทำสิ่งใดผิดกฎหมายก็สามารถชี้แจงได้ เพราะได้ตั้งใจทำงานในสิ่งที่ถูกต้องมาตลอดครึ่งปีและมีเจตนารมณ์ที่สุจริต และมั่นใจว่ารัฐมนตรีในพรรคภูมิใจไทย จะไม่มีจุดอ่อนให้ฝ่ายค้านนำมาอภิปราย ซึ่งพรรคภูมิใจไทย ก็พร้อมที่จะสนับสนุนรัฐมนตรีร่วมรัฐบาลเต็มที่